Prijava na biltene | Odjava | Uredi svoj profil

Uvodnik

|

Nakon stanke nastavljamo s objavljivanjem našeg biltena za razvojne inženjere. Odabrali smo pravi trenutak za nastavak - objavljene su finalne verzije SQL Servera 2005 i Visual Studija 2005 pa nas očekuje vrlo zanimljivo razdoblje. Nakon što ste dočekali nove verzije glavnih komponenata Microsoftove platforme za izradu aplikacija, možda opet želite pogledati prema budućnosti i vidjeti što nas čeka - bacite pogled na novitete u Officeu 12, smjernice razvoja ASP.NET-a i Atlasa ili na buduće koncepte programskih jezika, konkretno projekt LINQ.

No za neke stvari ne trebate čekati - Microsoft Hrvatska je u Varaždinu otvorio vlastiti centar pod nazivom Microsoftov Poslovno-Tehnološki Centar. Radi se o investiciji vrijednoj 2 milijuna dolara koja okuplja nekoliko partnera (HP, T-Com, Cisco), a cilj joj je u 2 godine od osnivanja pomoći više od 100 tvrtki u obliku formalne obuke i tehničke pomoći pri razvoju softvera. Kao rezultat rada ovog centra bit će pokrenuto barem 20 novih tvrtki ISV-ova (neovisnih proizvođača softvera), a barem 50 novih softverskih rješenja bit će razvijeno i ponuđeno na tržištima Hrvatske i Europe.

Ugodno čitanje!

Novosti i najave

Službeni izlazak SQL Servera 2005 i Visual Studija 2005

|

U Zagrebu je 8. studenog službeno predstavljena nova generacija Microsoftove aplikacijske platforme. Njenu okosnicu čine nove verzije Visual Studija i SQL Servera te BizTalk Server 2006, koji se nalazi u javno dostupnoj verziji Beta 2. Događaju u Zagrebu prisustvovalo je više od 400 sudionika, a sam događaj je pratio službeni izlazak SQL Servera i Visual Studija koji je održan samo dan ranije u San Franciscu. U sklopu predstavljanja novih proizvoda, predstavljene su i reference klijenata i partnera te je održan niz tehničkih predavanja o mogućnostima nove platforme. Od ostalih zanimljivosti valja izdvojiti kako su sa službenim izlaskom postale dostupne i Express verzije Visual Studija i SQL Servera koje se mogu besplatno preuzeti s MSDN web-stranica i predstavljaju idealne alate za početak programiranja te razvoja aplikacija i baza podataka.

Upoznajte Windows Vistu

|

Windows Vista je sljedeća verzija Microsoftovog operacijskog sustava koji donosi niz novosti na području korisničkog sučelja, sigurnosti i pouzdanosti te poboljšanu i znatno napredniju programersku platformu. Iako je službeni izlazak zakazan za sljedeću godinu, sad je pravi trenutak da upoznate osnovne značajke koje će zasigurno utjecati na vaš programerski život. Veliku promjenu doživjela su korisnička sučelja u Visti - pročitajte osnovne informacije o inovacijama koje će zasigurno pomoći u izradi grafički bogatijih sučelja vaših aplikacija te upoznajte Windows Presentation Foundation, novi prezentacijski sustav poznatiji pod kodnim imenom "Avalon". Vista donosi i novi komunikacijski model izgrađen oko web-servisa koji pruža siguran, pouzdan i transakcioni model poruka, a sve to pod nazivom Windows Communication Foundation (ili "Indigo"). Nedavno je predstavljen i Windows Workflow Foundation, programski model za izgradnju aplikacija koje podržavaju workflow (koji će, primjerice, koristiti i novi Office 12). Od ostalih noviteta, saznajte planove o korištenju RSS-a u Visti, ili, jednostavno, hrabro krenite s proučavanjem dokumentacije Viste.

Pogledajte predavanja s PDC-a

|

U Los Angelesu je sredinom rujna održana najvažnija Microsoftova konferencija za razvojne inženjere, Professional Developers Conference (PDC), na kojoj je predstavljen niz novih tehnologija, planova i ideja za budućnost. Zanimaju li vas detalji o kojima se pričalo na konferenciji, imate sreću - sve prezentacije su javno dostupne na stranicama konferencije! Saznajte više o Visual Studio Tools For Applications, projektu "Atlas", Windows Workflow Foundationu, novoj generaciji alata Expression, novitetima u Officeu 12, projektu LINQ kao budućnosti .NET jezika...

Programiranje

AJAX - povijest se ponavlja

|

Nakon što je dinamičke skripte, DHTML i široku upotrebu JavaScripta prije nekoliko godina skoro potpuno istisnulo serversko skriptiranje (ASP.NET), povijest se počinje ponavljati - Microsoft je predstavio vlastitu izvedbu biblioteka za dinamičko klijentsko skriptiranje. AJAX (Asynchronous JavaScript and XML), odnosno klijentske skripte, tako postaju standardni dio ASP.NET-a čime se spajaju dva potpuno odvojena svijeta, a vašim se aplikacijama otvaraju neslućene mogućnosti - dinamička osvježavanja dijela web-stranica, znatno brži odziv web-aplikacije zbog uklanjanja potrebe za osvježavanjem kompletne stranice, mnogo manja količina podataka koju klijent treba downloadati i mnoge druge. Broj aplikacija koje koriste AJAX tehnologiju svakodnevno raste - želite li im pridružiti i vlastitu web-aplikaciju, pročitajte izvrstan članak na MSDN-u.

Znate li što sve donosi Visual Studio Team System?

|

Izlaskom nove verzije, Visual Studio postaje najproduktivniji i najmoćniji alat za razvojne inženjere, no on ipak ne pokriva kompletan razvojni proces. To je prostor koji pokriva Visual Studio Team System - potpuno nova obitelj alata koja u sebi sadrži alate za arhitekte rješenja (Team System for Software Architects), razvojne inženjere (Team System for Software Developers) i testere (Team System for Software Testers), kao i serverski proizvod za kolaboraciju, automatske buildove te kontrolu datoteka (Team Foundation Server). VSTS adresira niz problema koji se pojavljuju u razvojnim timovima - od jasne komunikacije između članova tima preko zajedničkog rada i korištenja integriranih alata pa sve do izvještavanja i praćenja napretka pojedinih članova ili cjelokupnog tima. Osim za osobe kojima je Visual Studio glavna razvojna okolina, VSTS donosi i niz alata koje mogu koristiti menadžeri projekata putem Excela i Projecta. Zanima li vas koji su sve alati i koje funkcionalnosti sadržane u pojedinim verzijama Team Systema te koje sve prednosti donosi integracija različitih alata, pročitajte temeljit članak na MSDN-u.

Proširite mogućnosti ASP.NET-a 2.0 vlastitim providerima

|

U ASP.NET 2.0 je ugrađen tzv. model providera koji se koristi na svim razinama i omogućava vrlo lako nadopisivanje i stvaranje novih komponenti koje mogu biti uključene u sam ASP.NET. Primjerice, želite li pristupiti nekoj vlastitoj netipičnoj bazi podataka, autentikacijskom poslužitelju, čitati iz posebno oblikovane datoteke ili pak koristiti podatke s drugih servera, sve što trebate napraviti jest vlastiti provider. ASP.NET 2.0 će ga zatim koristiti baš kao i svaki drugi interni provider i vi ćete vrlo lako neki od postojećih moći zamijeniti vlastitim bez većih izmjena u kodu. Na stranicama o ASP.NET providerima nudi se Starter Kit za implementaciju vlastitog providera i ogledni primjeri konfiguracija.

Zanimljivosti i download

Proučite XML shemu Office 12 dokumenata

|

Želite li biti u toku s novitetima koji će biti predstavljeni u nadolazećoj verziji uredskog paketa Microsoft Office 12, upoznajte se s XML shemama dokumenata koje će biti korištene. Na ovom linku možete pogledati radne verzije shema koje će biti korištene u Office 12 Wordu, Excelu i PowerPointu.

Prezentacije s US TechEda

|

Ako vam još nije dosta Microsoftovih tehnoloških prezentacija, pogledajte o čemu se pričalo na američkom TechEdu. Zanimaju li vas demonstracije ASP.NET-a, alata Visual Web Developer ili IIS-a, proučite što se nudi.

SQL Server Migration Assistant

Zanima li vas prebacivanje Oracle baza podataka na SQL Server? Znate li da je Motorola uspjela bazu od 100 MB prebaciti s Oraclea na SQL u roku od samo jednog dana bez ikakvih problema? Jeste li čuli za SQL Server Migration Assistant? SSMA je kompletan alat koji automatizira sve faze migracije i omogućava bezbolnu i preciznu migraciju na SQL Server. Na SSMA web-stranicama možete pogledati demonstraciju rada i sve funkcionalnosti alata te ga naravno preuzeti i isprobati sami.

Preuzmite aplikacije za SharePoint Services

Želite li proširiti dostupne funkcionalnosti SharePointa, iskoristite predloške ponuđene na Technet web-stranicama. Radi se o predlošcima za aplikacije koji adresiraju različite specifične poslovne procese i zadatke u tvrtkama, no mogu poslužiti i kao temelj za daljnje proširivanje i prilagođavanje vlastitim potrebama. Na raspolaganju vam tako stoji tridesetak predložaka, među kojima i aplikacija za praćenje godišnjih odmora i odsutnosti, za koordinaciju skupova i događanja, za upravljanje help deskom, za marketinške kampanje, za upravljanje projektima, za odnose s javnošću i druge.

Microsoftova zajednica i newsgrupe

Održan svjetski skup Microsoftovih MVP-eva

|

U listopadu je u Redmondu održan MVP Global Summit, skup koji je okupio više od 1500 Microsoftovih MVP-eva iz 70-ak zemalja. MVP je (slično kao i u sportu) kratica za Most Valuable Professional, a nose je zaslužni pojedinci iz zajednice za svoj doprinos u širenju, unapređenju i podržavanju neke tehnologije ili proizvoda. Skupu je prisustvovalo čak 5 MVP-a iz Hrvatske!

Savjeti s newsgrupa

Da li je moguće pisati .NET 1.1 aplikacije korištenjem Visual Studija 2005?
Da, moguće je - više informacija može se pronaći na Microsoftovom forumu.
microsoft.private.croatia.developers, 3.11.2005.

Kako korištenjem SELECT naredbe dohvatiti kolonu Description koja je vidljiva u design modu tablice?
Treba iskoristiti funkciju fn_listextendedproperty.
microsoft.private.croatia.sql, 21.10.2005.

Imam ASPX stranicu sa slikama koje se učitavaju s drugog poslužitelja (<img src=http://www.nesto.com/slika.jpg>) - kako dodati mogućnost da se, kad je taj drugi poslužitelj nedostupan, ispiše neka poruka ili učita druga slika?
Korištenjem JavaScripta: <img src="http://www.nesto.com/slika.jpg" ... onError="this.src='slika.gif';">. Događaj onError se izvršava pri bilo kojoj greški, primjerice nedostupnosti poslužitelja, nepostojanju slike na poslužitelju (404) ili pri pokušaju prikazivanja slike čiji format nije podržan u pregledniku. Prethodnim kodom se jednostavno mijenja adresa slike u neku drugu (u ovom slučaju "slika.gif") koja se nalazi u istom direktoriju na istom poslužitelju kao i stranica.
microsoft.private.croatia.developers, 19.10.2005

Broj 1, Godina 2

Studeni 2005.

U ovom izdanju:

| Uvodnik
| Novosti i najave
| Programiranje
| Zanimljivosti i download
| Microsoftova zajednica i newsgrupe

| |

Događanja

•

IT Forum05
14.11. - 17.11.2005
Barcelon, Španjolska
Više informacija...

•

Microsoft Office Project Conference 2006
17.1. - 19.1.2006
Seattle, SAD
23.2. - 24.2.2006
Munchen, Njemačka
Više informacija...

|

Zanimljivi blogovi

O Office sustavu, razvoju Office aplikacija i proširivanju njihovih mogućnosti vlastitim dodacima pisanim u .NET-u...

• | Erika Ehrli - Adventures in Office Development and .NET
• | John R. Durant's WebLog - Office and a short, bald man
• | Microsoft Visual Studio 2005 Tools for the Microsoft Office System - Build customized business solutions with Microsoft Office

|

Jeste li znali?

Uskoro kreće Imagine Cup - krajem studenog i početkom prosinca će na fakultetima biti održana predavanja o novim konceptima natjecanja i zadacima. Ako ste student, uključite se, jer vas očekuju pravi izazovi i zanimljive nagrade!

Želite li se zabaviti tražeći razlike, a usput i nešto naučiti o novom Visual Studiju 2005, isprobajte zaraznu Flash igru "Spot the difference".

Visual Studio 2005

Brzi linkovi

• | Microsoft Hrvatska - informacije za razvojne inženjere
• | 10 najčešćih nedoumica o MSDN pretplati
• | Kako vam Microsoft može pomoći?
• | Certifikacija aplikacija
• | Empower ISV program
• | Prijava rješenja na Microsoftovoj tehnologiji

|

Za odjavu primanja ovog biltena odgovorite na poruku i upišite UNSUBSCRIBE u polje Predmet (Subject). Odjaviti se možete i na Microsoftovoj web-stranici, gdje možete upravljati svim postavkama Microsoft.com komunikacije.

Pravne informacije

Bilten je poslao Microsoft Hrvatska, Turinina 3, 10010 Zagreb.

Prijava na biltene | Odjava | Uredi svoj profil

© 2005 Microsoft Hrvatska d.o.o.  Uvjeti uporabe | Izjava o privatnosti

|